ไฟแนนซ์ทูเดย์
โดย...ช.ชดา
27 ต.ค. 2558

โดย...ช.ชดา
...กระทรวงการคลังเตรียมถือฤกษ์งามยามดี ออกพันธบัตรกู้เงินในประเทศ ไตรมาสแรกของปีงบประมาณ 2559 วงเงิน 2 แสนล้านบาท นายแบงก์ชมเปาะว่าเป็นช่วงเวลาที่เหมาะสม เพราะเป็นการออกในช่วงเศรษฐกิจชะลอตัว ไม่ทำให้ดอกเบี้ยในตลาดปรับสูงขึ้น เนื่องจากสภาพคล่องเหลือเฟือ
ที่สภาพคล่องเหลือบานเบิกนี้ เพราะแบงก์ชะลอปล่อยกู้ ไม่จำเป็นต้องระดมเงินฝากมาเก็บไว้เป็นต้นทุนให้ทุนหายกำไรหด
...ดร.เชาว์ เก่งชน กรรมการผู้จัดการ ศูนย์วิจัยกสิกรไทย ฟันธงว่า ธนาคารกลางสหรัฐ (เฟด) น่าจะปรับขึ้นดอกเบี้ยในเดือน ธ.ค.นี้ หรือไม่ก็เลื่อนไปเป็นปีหน้า จึงไม่มีแรงกดดันเงินทุนไหลออก ตรงกันข้ามจากการประมาณการของนักวิเคราะห์ที่ให้น้ำหนักการขึ้นดอกเบี้ยสหรัฐไปเป็นปีหน้า ส่งผลให้มีเงินไหลกลับเข้ามายังไทยมากขึ้น
ฉะนั้น อย่าแปลกใจที่เดี๋ยวก็เห็นนักลงทุนต่างชาติซื้อหุ้นไทยสุทธิเป็นบางวัน ขายๆ ซื้อๆ กันอยู่อย่างนี้ ปรับพอร์ตกันเป็นระยะ
...โครงการสินเชื่อเพื่อผู้ประกอบการเอสเอ็มอี ที่ธนาคารออมสินให้กู้ดอกเบี้ยต่ำกับธนาคารพาณิชย์ให้นำเงินไปผสมกับของธนาคารพาณิชย์เอง และปล่อยกู้ไม่เกิน 4% เริ่มต้นว่าคนจะแย่งกันกู้ แต่ไปๆ มาๆ วงเงินที่ให้ไปก็ยังไม่หมด
ไม่น่าแปลกที่เงินยังไม่หมด ถึงจะได้เงินซอฟต์โลนจากช่วยให้ต้นทุนการเงินต่ำ แต่หากปล่อยกู้ไปแล้วมีความเสี่ยงที่จะเป็นหนี้เสีย ปัญหาที่จะตามมาคือธนาคารจะต้องสำรองหนี้เพิ่ม แถมยังติดค้างเป็นหนี้กับออมสินด้วย อย่างไรก็มีภาระจะต้องทวงเงินจากลูกหนี้มาคืนอยู่ดี ไม่ใช่อยู่สบายอย่างที่คิด
...จนป่านนี้ยังไม่เห็นตัวกรรมการผู้จัดการเอ็กซิมแบงก์ และแบงก์รัฐอีกหลายๆ แห่ง เรื่องนี้ถามใจ อภิศักดิ์ ตันติวรวงศ์ คงจะบอกว่าไม่รีบ เพราะถ้าบอร์ดแบงก์ยังทำงานได้ ก็ไม่ควรรีบร้อนตั้งใครถ้ายังไม่พร้อม
...ข่าวดีสำหรับคนหางาน ธนาคารกรุงเทพเปิดรับสมัครและคัดเลือกผู้มีความสามารถเข้าเป็นพนักงานของธนาคาร หลายอัตราในตำแหน่งเจ้าหน้าที่อำนวยบริการประจำสาขา (Customer Service Officer/Teller) ประจำ กทม.และต่างจังหวัด ในวันศุกร์ที่ 30 ต.ค.นี้ ชั้น 30 ธนาคารกรุงเทพ สำนักงานใหญ่ สีลม